KIRJALLINEN KYSYMYS E-1099/01 esittäjä(t): Olle Schmidt (ELDR) neuvostolle. Apu hirmumyrsky Mitchin uhreille.



Virallinen lehti nro 364 E , 20/12/2001 s. 0045 - 0046



KIRJALLINEN KYSYMYS E-1099/01 esittäjä(t): Olle Schmidt (ELDR) neuvostolle (9. huhtikuuta 2001) Aihe: Apu hirmumyrsky Mitchin uhreille Hirmumyrsky Mitchin tuhottua laajoja alueita Hondurasissa ja aiheutettua kymmenien tuhansien ihmisten kuoleman EU lupasi tukea jälleenrakennustyötä yli 2,2 miljardilla Ruotsin kruunulla. Nyt, yli kaksi vuotta katastrofin jälkeen, vaikuttaa siltä, että vain kymmenesosa luvatusta tuesta on mennyt perille myrskyn uhreille. Muut maat ovat jo ehtineet toteuttaa hankkeensa, mutta EU:n miljardeista ei edes kymmenesosa ole vielä saapunut perille. Loput rahoista näyttävät juuttuneen Brysseliin. Mitä aloitteita neuvosto aikoo tehdä muuttaakseen työtapojaan niin, että tämänkaltaisilta erehdyksiltä vältytään tulevien katastrofien yhteydessä? Vastaus (27. syyskuuta 2001) Kuten arvoisa parlamentin jäsen tietää, EU:n yhteistyöpolitiikasta vastaa komissio, jota uudistetaan parhaillaan sellaisten puutteiden poistamiseksi, joista sitä on aiemmin arvosteltu. Komissio on perustanut Keski-Amerikan alueellista jälleenrakennusohjelmaa RPRCA:ta varten erityisen hallinnollisen yksikön, jonka tehtävänä on ohjelman täytäntöönpano sekä sen hallinnoinnin siirtäminen komission Managuan-lähetystöön perustetulle erityisyksikölle. Komissio on toimittanut neuvostolle ja myös Euroopan parlamentille ensimmäisen RPRAC:n täytäntöönpanoa ja seurantaa koskevan vuosiselvityksen vuodelta 2000. Neuvosto on seurannut tilannetta hyvin tiiviisti ja vaatinut komissiota panemaan EU:n Keski-Amerikan alueellisen jälleenrakennusohjelman viipymättä täytäntöön asianmukaisin keinoin. Neuvosto kannattaa myös San Josén vuoropuhelun puitteissa käytävää avointa keskustelua Keski-Amerikan kumppaneidensa kanssa. Ministerit keskustelivat 15. EU-San José -ministerikonferenssissa Bonnissa 20. toukokuuta 1999 EU:n ja Keski-Amerikan maiden tuesta, joka on tarkoitettu hirmumyrsky Mitchin johdosta toteutettavaan jälleenrakennustyöhön. Keski-Amerikan maat kiittivät EU:ta nopeasta ja avokätisestä, yli miljardin euron suuruisesta tuesta, ja panivat tyytyväisenä merkille EU:n Keski-Amerikan jälleenrakennustoimia koskevan toimintasuunnitelman, jonka rahoitus on suuruudeltaan 250 miljoonaa euroa. Ministerit totesivat, että Keski-Amerikan ongelmia tulisi jälleenrakennusohjelmassa käsitellä pelkän jälleenrakentamisen lisäksi myös yhteiskunnan kehittämisen kannalta. Samassa yhteydessä Keski-Amerikan osapuoli ilmaisi olevansa tyytyväinen Pariisin klubin päätöksiin velkojen tilapäisestä jäädyttämisestä ja vähentämisestä, kahdenvälisten velkojen anteeksiantoon ja monenvälisiin velkoihin tarkoitettuun tukeen sekä uusiin, velkojen pienentämistä koskeviin eurooppalaisiin aloitteisiin. Vilamourassa 20. helmikuuta 2000 pidetyssä 16. EU-San José -ministerikonferenssissa molemmat osapuolet korostivat olevan tärkeää, että RPRCA pannaan täytäntöön viipymättä, ja panivat merkille muut jäsenvaltioiden rahoittamat pitkän aikavälin ohjelmat. Molemmat osapuolet muistuttivat, että kyseiset jälleenrakennusohjelmat on toteutettava Tukholman julistuksen pohjalta, ja niiden tarkoituksena on auttaa Keski-Amerikan yhteiskuntia muuttumaan avoimen ja hajautetun järjestelmän puitteissa ja takaamalla kansalaisyhteiskunnan, valtiosta riippumattomien järjestöjen ja yksityisen sektorin aktiivisen osallistumisen jälleenrakennusprosessiin. Ministerit panivat 5. San Josén vuoropuhelussa Guatemalassa 26. toukokuuta 2001 tyytyväisinä ja kiinnostuneina merkille tilanneselvityksen, joka koskee Euroopan komission vuoden 2000 loppuun mennessä myöntämää tukea ja erityisesti RPRCA:n puitteissa toteutettuja toimia. Suuronnettomuuksien ennaltaehkäisyn ja niihin varautumisen yhteydessä tulisi myös mainita tuki (5,6 miljoonaa euroa), jota komissio on myöntänyt Keski-Amerikalle heinäkuusta 1998 alkaen DIPECHO-ohjelman puitteissa. Tuen tarkoituksena vähentää suuronnettomuuksille alttiimpien alueiden asukkaiden haavoittuvuutta. Ohjelma keskittyy kahteen toiminta-alueeseen: sekä kansallisten että alueellisten elinten toimintaedellytysten parantaminen luonnonkatastrofien johdosta toteutettavissa toimissa sekä yhteisöjen, väestönsuojeluviranomaisten ja paikallishallinnon keskinäisen tietojenvaihdon ja toiminnan koordinoinnin edistäminen.